P. Hrušovský, predseda NR SR: (2003-06-20):
M. Abelovský, poslanec: Pán predseda, kolegyne, kolegovia, vidím, že diskusné príspevky akcelerujú. To znamená, budem sa snažiť aj byť stručný. Podľa čl. 1 ods. 1 našej ústavy Slovensko je demokratický, zvrchovaný a právny štát, ktorý nie je viazaný na žiadnu ideológiu ani náboženstvo. Prakticky tento týždeň v prvom čítaní vďaka vládnej koalícii prešiel návrh zákona, ktorý predkladal pán podpredseda vlády Mikloš a minister financií, a ktorý má názov novela zákona č. 303/1995 o rozpočtových pravidlách v znení neskorších predpisov. Podľa tohto návrhu podľa čl. 1 písm. b) sa vypúšťajú samostatné rozpočtové kapitoly Najvyššiemu súdu Slovenskej republiky a Generálnej prokuratúre Slovenskej republiky. Ak som citoval našu slovenskú ústavu, tento návrh, nami podaný návrh, ktorý som podpísal, ruší týmto návrhom zákona ústavnému orgánu rozpočtovú kapitolu a, samozrejme, to, čo budem hovoriť o generálnej prokuratúre, platí aj pre najvyšší súd, vážnym spôsobom ohrozuje demokratické fungovanie v tomto štáte, ktoré vyplýva z Ústavy Slovenskej republiky a v nej deklarovanému spôsobu delenia moci v štáte. Samozrejme, že nechcem hovoriť o budúcnosti tohto zákona, pretože ešte len prešiel prvým čítaním, ale ak teda minister spravodlivosti dáva takýto návrh, a nech ho viedli akékoľvek iné dôvody, časť z nich tu povedal pri jeho uvádzaní tento týždeň, myslím si, že ak bude teda schválený a vládna koalícia má dostatočnú silu, aby si ho schválila, budú vážnym spôsobom ohrozené demokratické základy tohto štátu. Návrh rozpočtu totiž pre generálnu prokuratúru a jej zrušenie bude znamenať, že správca rozpočtovej kapitoly, v tomto prípade to má byť minister spravodlivosti, teda príslušník výkonnej moci, nesporne bude znamenať, že prakticky generálna prokuratúra nebude môcť ovplyvniť svoj rozpočet ani rozpočet svojich podriadených krajských a okresných prokuratúr. Do rozpočtu rozpočtových prostriedkov môže správca rozpočtovej kapitoly urobiť rôzne zásahy a úpravy, či môže priamo, nepriamo ovplyvniť činnosť prokuratúry, a to nielen v oblasti hospodárenia, ale v oblasti plnenia úloh, ktoré patria do jej pôsobnosti. Zásahy do činnosti prokuratúry môžu byť uskutočnené aj prostredníctvom realizácie kontrolnej právomoci správcu rozpočtových kapitol. Generálny prokurátor evidentne stratí akúkoľvek možnosť ovplyvniť investičnú politiku rezortu, určovať jej priority a závislosti od bezprostredných potrieb, ktoré majú vplyv na plnenie úloh prokuratúry. Rovnako generálny prokurátor bude mať obmedzenú právomoc aj v oblasti riadenia personálnej politiky rezortu. Toto isté, čo som povedal, platí aj pre najvyšší súd. Teda orgán, najvyšší orgán súdnej moci. Vyjadrím sa obrazne. Škoda, že odišiel pán podpredseda vlády a minister spravodlivosti pán Lipšic, pretože ak hovoríme o páchateľovi, tak určite on v tejto veci je spolupáchateľom. Myslím, že včera alebo predvčerom pán poslanec Murgaš vo svojom vystúpení povedal, a ja by som ho parafrázoval, že v súvislosti s návrhom na odvolanie pána Mikloša, je chlapské a prvý krok k tomu, aby som nerobil chyby, že si ju priznám. Pán Mikloš, zatiaľ z jeho úst som nepočul, že by si takúto vinu priznal, a preto budem hlasovať za jeho odvolanie z funkcie. Ďakujem. (Potlesk.)